b"\n_START_ARTICLE_\nVicente Mar\xc3\xada Vera de Arag\xc3\xb3n y Enr\xc3\xadquez\n_START_SECTION_\nBiografia\n_START_PARAGRAPH_\nEn 1739 ingress\xc3\xa0 com a cadet al Regiment de Dragons d'Extremadura, on el 1741 va ascendir a tinent. En 1747 es va casar amb la comtessa de Requena i en 1750 fou nomenat capit\xc3\xa0 del Regiment de Mil\xc3\xadcies de Badajoz, del que en fou nomenat coronel en 1753. En 1765 va rebre el grau de coronel d'infanteria i en 1767 fou nomenat cap del Regiment Fix d'Infanteria de Badajoz. En 1773 fou ascendit a brigadier, el 1779 a mariscal de camp i el 1789 a tinent general. El rei Carles III d'Espanya li va concedir l'Orde del Tois\xc3\xb3 d'Or el 4 d'abril de 1794 i poc abans el va fer duc de la Roca i Gran d'Espanya. En 1763 fou adm\xc3\xa8s com a acad\xc3\xa8mic a la Reial Acad\xc3\xa8mia Espanyola de la Llengua._NEWLINE_Entre 1791 i 1793 fou capit\xc3\xa0 general suplent d'Estremadura, fins que l'11 de gener de 1793 fou nomenat capit\xc3\xa0 general de Val\xc3\xa8ncia. El seu mandat va coincidir amb la Guerra Gran i va prendre la mesura pol\xc3\xa8mica d'expulsar de Val\xc3\xa8ncia als residents francesos, cosa que el va enfrontar a l'arquebisbe. El 26 de febrer de 1795 deix\xc3\xa0 el c\xc3\xa0rrec i fou nomenat membre del Consell d'Estat. De 1795 a 1798 va ser president de la Reial Acad\xc3\xa8mia de la Hist\xc3\xb2ria. Tamb\xc3\xa9 fou acad\xc3\xa8mic de m\xc3\xa8rit de la Reial Acad\xc3\xa8mia de Belles Arts de Sant Ferran, membre de l'Acad\xc3\xa8mia de Sant Carles de Val\xc3\xa8ncia i de l'Academia de Buenas Letras de Sevilla._NEWLINE_El 12 de febrer de 1802 fou nomenat majordom major i gentilhome de cambra del pr\xc3\xadncep Ferran (futur Ferran VII), i el 20 de febrer de 1808 fou ascendit a capit\xc3\xa0 general dels Reials Ex\xc3\xa8rcits. Va morir a Madrid durant la guerra del franc\xc3\xa8s, en la qual no va participar a causa de la seva avan\xc3\xa7ada edat."